b'\n_START_ARTICLE_\nKutaisis\n_START_SECTION_\nIstorija\n_START_PARAGRAPH_\nAntikoje vadintas Aea arba Aia. Kutaisis buvo Kolchid\xc4\x97s karalyst\xc4\x97s sostin\xc4\x97. Laikoma, kad Kutaisis/Aia buvo argonaut\xc5\xb3 kelion\xc4\x97s tikslas ir karaliaus Ajeto rezidencija._NEWLINE_Nuo 806 m. \xe2\x80\x93 Abchazijos karalyst\xc4\x97s sostin\xc4\x97. Nuo 975 m. iki 1122 m., Tbilisio i\xc5\xa1vadavimo i\xc5\xa1 turk\xc5\xb3, Kutaisis buvo Gruzijos karalyst\xc4\x97s sostin\xc4\x97. XV a \xe2\x80\x93 1810 m. \xe2\x80\x93 Imeretijos karalyst\xc4\x97s sostin\xc4\x97. Nuo 1810 m. Rusijos imperijos dalis. 1921 m. mieste laikinai rezidavo Gruzijos Respublikos vyriausyb\xc4\x97.\n_START_SECTION_\nArchitekt\xc5\xabra\n_START_PARAGRAPH_\nSenamiestyje i\xc5\xa1lik\xc4\x99s viduram\xc5\xbei\xc5\xb3 gatvi\xc5\xb3 tinklas. Daug architekt\xc5\xabros paminkl\xc5\xb3. Bagrato katedros griuv\xc4\x97siai ir Gela\xc4\x8dio vienuolynas keli km \xc4\xaf rytus nuo miesto \xc4\xaftraukti \xc4\xaf UNESCO Pasaulio paveldo s\xc4\x85ra\xc5\xa1\xc4\x85. Mieste taip pat yra Sataplijos urvas, kuriame galima i\xc5\xa1vysti dinozaur\xc5\xb3 p\xc4\x97dsakus, Gegu\xc4\x8dio r\xc5\xabmai, Gruzijos monarch\xc5\xb3 rezidencija, Motsametos ba\xc5\xbeny\xc4\x8dia ir kiti senov\xc4\x97s paminklai.\n_START_SECTION_\nLietuviai\n_START_PARAGRAPH_\n1945 m. spalio m\xc4\x97n. \xc4\xaf Kutaisio lager\xc4\xaf netoli miesto i\xc5\xa1 Jel\xc5\xa1ankos lagerio (Rusija, Saratovo sritis) buvo atve\xc5\xbeta apie 1900 Lietuvos gyventoj\xc5\xb3, daugiausia lenk\xc5\xb3 ir lietuvi\xc5\xb3 i\xc5\xa1 TSRS okupuotos Lietuvos i\xc5\xa1ve\xc5\xbet\xc5\xb3 1945 m. kovo \xe2\x80\x93 bir\xc5\xbeelio m\xc4\x97n. Jie gyveno lageryje kartu su A. Vlasovo armijos kariais, Raudonosios armijos kareiviais ir karininkais, gr\xc4\xaf\xc5\xbeusiais i\xc5\xa1 vokie\xc4\x8di\xc5\xb3 nelaisv\xc4\x97s, karo belaisviais japonais. Kaliniai stat\xc4\x97 automobili\xc5\xb3 gamykl\xc4\x85. Apie 1200 Lietuvos tremtini\xc5\xb3 1947 m. buvo perkelta \xc4\xaf kitus Rusijos lagerius, kitiems leista gr\xc4\xaf\xc5\xbeti \xc4\xaf Lietuv\xc4\x85 arba i\xc5\xa1vykti \xc4\xaf Lenkij\xc4\x85.'